Leide inn coach til 30.000 kr dagen uten anbud

En administrasjonssjef som jukset på CV-en, flere år med dårlig arbeidsmiljø og varslerbrev som gikk fullstendig i strupen på toppsjefen. Det var bakteppet da Statens autorisasjonskontor for helsepersonell (SAK) bestemte seg for å hente inn ekstern hjelp.

Direktør i SAK, Anne Herseth Barlo, mener konsulentbruken har vært verdt pengene. T.h. avdelingsleder Kjell Magne Mørk. Vegard Grøtt

25. nov. 2013 20:59 Sist oppdatert 25. november 2013

Arbeidslivscoachen Anne Gerd Samuelsen fikk jobben, og hun tok seg godt betalt.

For 13 dagers arbeid i januar krevde hun 420.000 kroner. På det meste tok hun 50.000 kroner dagen.

Én samtale med en ansatt kostet 10.000 kroner, én samling med ledelsen 35.000.

Tilsammen har Samuelsen fått over 1,2 millioner kroner i lønn for 41 dagers arbeid over en periode på 10 måneder, viser Aftenpostens gjennomgang av fakturaene.

Planla ledertur til Toscana

Med i coachingen var opprinnelig også en tre dagers tur for ledergruppen til den lille, idylliske byen Montalcino i Toscana. Turen ble imidlertid avlyst fordi ledelsen selv mente det ville vært «umusikalsk og uklokt», forteller direktør i SAK, Anne Herseth Barlo.

Les også Liv Løberg må sone ni måneder i fengsel

Aftenposten kjenner ikke til hva som ville stått på programmet hvis reisen hadde funnet sted, men på nettsidene til Arbeidsglede promoteres coachingturer til Montalcino der deltagerne skal få være med på «sanselige opplevelser i landskap, mat, vin og kultur».Selv om Herseth Barlo avlyste turen, og hun forteller at de ikke visste om planene på forhånd, har etaten betalt 17 600 kroner for åtte ubrukte flybilletter til Firenze. De ønsket ikke å havne i en eventuell konflikt med konsulenten.

Droppet anbud

Offentlige innkjøp over 500.000 kroner skal etter loven legges ut på anbud. Likevel fikk Anne Gerd Samuelsen oppdraget helt uten konkurranse. SAK mener de var i en akutt situasjon og at de dermed hadde unntak fra regelverket.

— Det å gjøre noe raskt, koster ofte. Men denne typen tjenester er heller ikke på billigsalg, sier Herseth Barlo.

Helsedepartementet mener imidlertid at SAK sannsynligvis ikke har mulighet for et slikt unntak, og skriver i et brev at det ser ut som om regelverket er blitt brutt. Departementet ønsker ikke å kommentere saken ytterligere overfor Aftenposten.

Skandaler i pressen

Bakgrunnen for innkjøpet og for at Herseth Barlo mener de var i en nødssituasjon, er et uvanlig dårlig arbeidsmiljø og flere skandaler i pressen.

I 2010 avslørte VG at daværende administrasjonsdirektør Liv Løberg hadde jukset på CV-en.

Pressen skrev side opp og side ned om hvordan en etat som har som oppgave å sikre at helsepersonell som skal jobbe i Norge har tilstrekkelig kompetanse, selv hadde en direktør som løy på seg sykepleierutdanning.

Samme år ble det også avslørt at etaten godkjente utenlandske leger og sykepleiere uten gyldig eksamen. Skandalene forverret det som allerede hadde vært et vanskelig arbeidsmiljø i flere år.

I 2011 ble Herseth Barlo ansatt for å rydde opp. Det gikk imidlertid ikke mange månedene før det dukket opp en rekke svært krasse, anonyme varslerbrev som hevdet at hun konsekvent mobbet sine ansatte. En ekstern gjennomgang som Helsedirektoratet satte i gang, konkluderte i februar med at de grove påstandene ikke stemmer.

Disse varslerbrevene lå likevel som et vondt bakteppe da etaten bestemte seg for å hente inn hjelp fra Anne Gerd Samuelsen i slutten av 2012.

— De var så omfattende, så graverende og så alarmerende at vi måtte bare ta aksjon så fort så mulig for å ivareta det psykososiale arbeidsmiljøet, sier kvalitetsleder i ledergruppen, Terje Høgberg.

Aftenposten har vært i kontakt med verneombudet i etaten, som ikke ønsker å kommentere saken.

Mener arbeidsmiljøet er blitt bedre

— Da vi inngikk avtalen, sa vi at vi ikke syntes det var spesielt billig. Men hun hadde de prisene hun hadde, sier direktør i SAK, Anne Herseth Barlo

Trass i prisene mener hun at konsulentinnkjøpet har gitt gode resultater og at det derfor har vært verdt det.

- Vi har betydelig produksjonsøkning, mye bedre kundeservice og helt annet arbeidsmiljø og samarbeidsklima, sier Herseth Barlo.

Etaten opplyser også at konsulenten har hatt for- og etterarbeid i forbindelse med undervisningen hun har fått betalt for.

Les også - Det er helt utrolig vanvittig

— Vi kunne ringe henne når som helst, sier kvalitetsleder Terje Høgberg.Herseth Barlo understreker at påstandene i varslingene er tilbakevist.

— Det er slett ikke noe moro når slike påstander fremsettes, sier hun.

Den eksterne granskingen konkluderte imidlertid også med at Herseth Barlo ikke tok tilstrekkelig hensyn til det vanskelige arbeidsmiljøet da hun ble ansatt i 2011.

— Det har jeg tatt til etterretning, sier hun.

Anne Gerd Samuelsen ønsker ikke å kommentere saken, men sier at hun har forholdt seg til avtalen hun inngikk med SAK.

Fakta Dette betalte etaten Konsulenten tok betalt pr. samtale med de ansatte, pr. ledermøte osv. Lengden på møtene og samtalene har ifølge SAK variert.Januar:434 462 kroner for 13 dagers arbeid, samt bevertning, møtelokale og reisegodtgjørelse.Februar: 353 121 kroner for ti dagers arbeid, samt bevertning, og reisegodtgjørelse.Mars: 253 664 kroner for åtte dagers arbeid.April: 66 428 kroner for tre dagers arbeid, samt reisegodtgjørelse.Mai: 55 476 kroner for to dagers arbeid, samt reisegodtgjørelse.Juni: 85 952 kroner for tre dagers arbeid, samt reisegodtgjørelse.Juli: 17 640 kroner for åtte ubrukte flybilletter til Italia.Oktober: 39 532 kroner for tre dagers arbeid, pluss bevertning.Totalt 1 306 275 kroner for 42 dagers arbeid med ekstrakostnader. Vis mer